เตรียมเปิดให้บริการเดินรถไฟฟ้าสายสีน้ำเงินส่วนต่อขยาย สายสีน้ำเงินช่วงหัวลำโพง-บางแค ในเดือนกันยายนนี้
การรถไฟฟ้าขนส่งมวลชนแห่งประเทศไทย เตรียมเปิดให้บริการเดินรถไฟฟ้าสายสีน้ำเงินส่วนต่อขยาย สายสีน้ำเงินช่วงหัวลำโพง-บางแค ในเดือนกันยายนนี้นายวิทยา พันธุ์มงคล ผู้อำนวยการโครงการรถไฟฟ้าสายสีน้ำเงิน ช่วงหัวลำโพง-บางแค และเตาปูน - ท่าพระ การรถไฟฟ้าขนส่งมวลชนแห่งประเทศไทย หรือ รฟม. เปิดเผยถึงความคืบหน้าการเปิดให้เดินรถในโครงการรถไฟฟ้าส่วนต่อขยายสายสีน้ำเงินช่วงหัวลำโพง-บางแค จำนวน 11 สถานี ว่า ในเดือนเมษายนนี้ขบวนรถไฟคันแรกที่วิ่งให้บริการในเส้นทางดังกล่าวจะเดินทางมาถึงประเทศไทย และทยอยส่งมอบครบ 10 ขบวนภายในเดือนกรกฎาคมนี้ ควบคู่กับการทดสอบรวมระบบ จากนั้นระหว่างเดือนกรกฎาคมถึงเดือนกันยายนนี้ จะทำการทดลองเดินรถเสมือนจริง ก่อนเปิดให้บริการอย่างเต็มรูปแบบในช่วงเดือนกันยายนนี้ พร้อมกับขบวนรถที่ให้บริการ 16 ขบวนและจะทยอยรับขบวนรถไฟฟ้าครบทั้ง 35 ขบวนภายในเดือนกุมภาพันธปี 2563 เพื่อรองรับการเปิดให้บริการเดินรถส่วนต่อขยายสายสีน้ำเงินช่วงเตาปูน-ท่าพระ ในเดือนมีนาคม 2563สำหรับโครงการรถไฟฟ้าสายสีน้ำเงินส่วนต่อขยาย สายสีน้ำเงินช่วงหัวลำโพง - บางแค ระยะทาง 15.9 กม. เป็นโครงสร้างทางวิ่งใต้ดินมีลักษณะทางวิ่งอุโมงค์คู่รางเดี่ยว ในช่วงหัวลำโพง - ท่าพระ ระยะทาง 5.4 กิโลเมตร มีสถานีใต้ดินจำนวน 4 สถานี และทางวิ่งยกระดับในช่วงท่าพระ - บางแค ระยะทาง 10.5 กิโลเมตร มีสถานียกระดับจำนวน 7 สถานี โครงการจะเริ่มต้นที่บริเวณสถานีรถไฟฟ้าใต้ดินหัวลำโพง เป็นเส้นทางใต้ดินตามแนวถนนพระราม 4 ผ่านถนนเจริญกรุง วังบูรพา ถนนสนามไชย ลอดใต้แม้น้ำเจ้าพระยาที่บริเวณปากคลองตลาด ลอดใต้คลองบางกอกใหญ่ ถนนอิสรภาพ แล้วเปลี่ยนเป็นเส้นทางยกระดับมีลักษณะเป็นทางวิ่งรางคู่บนเสาตอม่อบริเวณบนเกาะกลางถนนเข้าสู่สี่แยกท่าพระ ซึ่งจะมีสถานีร่วมกับโครงการฯ สายสีน้ำเงิน ช่วงบางซื่อ - ท่าพระ ไปตามแนวถนนเพชรเกษม ผ่านบางไผ่ บางหว้า บางแค และสิ้นสุดสายทางที่บริเวณวงแหวนรอบนอกถนนกาญจนาภิเษก